
Unul din credo-urile mele de cititoare se răsfrânge asupra admiraţiei profunde pentru 
debuturi literare, deoarece consider o muncă titanică implicaţiile scriitoricești ale 
autorilor contemporani, care dincolo de publicul adeseori capricios au dificultatea 
captării atenţiei acestora. 


"O sinucidere amânată” este fericitul caz când debutul avantajează cititorul, pus în 
faţa unei istorii emoţionante, convertite într-un veritabil monolog al unui om, pregătit 
să moară. Oricât de paradoxal nu ar suna asta, dar calmul și analiza la rece a eroului 
principal m-au surprins, cu adevărat. 


Punctul de iniţiere a naraţiunii coincide exact cu moartea benevolă, asumată de unul 
din cei mai buni prieteni ai eroului central, fapt care îl bulversează și îi dă o marjă 
amplă de a filosofa pe marginea derizoriului existenţial. Pornit într-o retrospecție 
analitică, eul literar pune întrebări incomode, trage concluzii confortabile și renunţă la 
orice tentativă de a segrega adevărul sinelui de cel al anturajului său, intitulându-se 
un egoist convins. 


Scriitura lui Cristi V. Andrei este cu atât mai specială cu cât a renunţat la șabloanele 
stilistice, prezentându-ne un stil proaspăt, energizant, în care ne regăsim cu 
precădere noi, adolescenţii milenari. În egală măsură, acesta a reușit să transforme 
evoluţia eroului într-un periplu alert, care permite o lectură antrenantă (ţin să 
menţionez că am savurat-o într-o noapte). 


Fluiditatea narațiunii, observaţiile și sarcasmul dozat au creat indubitabil o platformă 
pentru meditații, eliminând din conţinut acel convenţionalism cu care jonglează alţi 
autori, iar acest lucru merită tot respectul nostru pentru autor. În aceeași ordine de 
idei, "O sinucidere amânată” poate fi privită și ca o potenţială piesă de teatru, stilizată, 
jucată pe un decor contemporan cu elemente dramatice, care rămân nerecunoscute 
la justa valoare de Naratorul central. 


Am apreciat jonglarea și transferul de la dialogul lăuntric al eroului la problematica 
anumitor evenimente, ca de exemplu fundalul politic în România, anumite probleme 
în estul Moldovei sau de ce Cărtărescu ar trebui să ia Nobel-ul pentru literatură. 
Toate, cap — coadă, au transformat cartea într-o lucrare plăcută, deschizându-ne 


culisele în mintea unui om care decide să moară. lar aici un moment demn de laudă 
este efectiva sa analiză a pozitivului unei astfel de decizii, astfel autorul renunțând la 
blamul, atât de des întâlnit în literatură, în favoarea unei logici implacabile. 


Și pentru că îmi place mereu să trasez punctele forte în speranța motivării cititorului 
spre lectura cărţii recenzate, iată cu ce m-a cucerit "O sinucidere amânată”: 


Recomand călduros această carte și aștept cu nerăbdare următoarele 


